১৮৩৩ সালের ২৭ সেপ্টেম্বর। আট দিন জ্বরে ভুগে চলে গেলেন রাজা রামমোহন রায়। মৃত্যুর আগে তাঁর একটাই অনুরোধ ছিল। তাঁকে যেন খ্রিস্টান কোনও সমাধিস্থানে সমাহিত না করা হয়। রামমোহন বুঝেছিলেন, সে রকমটা হলে তাঁর ছেলেদের বিষয়-সম্পত্তি পেতে অসুবিধে হবে। অনুরোধ রাখা হয়েছিল রামমোহনের। তাঁর ব্রিস্টলের বাড়ির এক নিরালা স্থানেই শেষমেশ তাঁকে সমাহিত করা হয়। এর ঠিক ১০ বছর পর, তাঁর বন্ধু প্রিন্স দ্বারকানাথ ঠাকুর রামমোহনের সমাধি ব্রিস্টলের বাড়ি থেকে ‘আর্নেস ভেল’-এ নতুন ভাবে সমাহিত করে তার উপর মন্দির তৈরি করেন। ইতিহাসের সেই মুহূর্ত প্রথমবারের জন্য ফিরে আসছে কলকাতার মাটিতে। ব্রিস্টলের সেই সমাধির আদলে নতুন এক সমাধি-মন্দির তৈরি করে তার সংরক্ষণে উদ্যোগী হয়েছে হরিনাভি ব্রাহ্ম সমাজ। সমাজের ১৫০ বছর উপলক্ষে ইতিহাসকে দেশের মানুষের কাছে ফিরিয়ে দিতে চেয়েছিলেন সমাজের সভাপতি পরাগ রক্ষিত। পেশায় ইঞ্জিনিয়ার পরাগবাবু নিজেই ব্রিস্টলের সমাধির ছবি দেখে মাপজোক করে তৈরি করেছেন অনুরূপ এই সমাধিটি। ‘‘সকলের পক্ষে তো ব্রিস্টল গিয়ে রামমোহনকে শ্রদ্ধা জানানো সম্ভব নয়। তাই ভেবেছিলাম দেশেই এ রকম সমাধি তৈরি হোক,’’ বললেন পরাগ। লন্ডন ব্রাহ্ম সমাজের সভাপতি মঞ্জু চৌধুরী হরিনাভি ব্রাহ্মসমাজের এই উদ্যোগে উচ্ছ্বসিত। বললেন, ‘‘রামমোহনের ব্রিস্টলের সমাধির প্রতিমূর্তি কলকাতায় দেখে খুবই আনন্দ হয়েছে।’’ আজ, রবিবার নতুন মন্দির উদ্বোধন করতে আসছেন শান্তিনিকেতন পাঠভবনের প্রাক্তন অধ্যক্ষ সুপ্রিয় ঠাকুর। তিনি বললেন, ‘‘আদি ব্রাহ্ম সমাজ পুনরুদ্ধার হচ্ছে, এটাই সবচেয়ে বড় কথা। নানা সামাজিক কাজের মধ্যে দিয়ে ব্রাহ্ম সমাজ নিজের পরিচয় গড়ে তুলেছে। এটাও সে রকমই এক প্রয়াস বলে আমার মনে হয়।’’ এখানেই শেষ নয়। দীর্ঘদিনের অবহেলায় ভেঙে পড়ছে রামমোহন রায়ের বহু যত্নে গড়ে তোলা আদি ব্রাহ্ম সমাজের মন্দির। ১৮৩০ সালের ১১ মাঘ ব্রাহ্মধর্ম চর্চার জন্য যে মন্দির তৈরি হয়েছিল, আজ তা অন্যের দখলে। আদি ব্রাহ্ম সমাজকেও পুনর্গঠন করছে হরিনাভি ব্রাহ্ম সমাজ। বিষয়টি নিয়ে খুবই উৎসাহিত রবীন্দ্রসঙ্গীত শিল্পী প্রমিতা মল্লিক। শিল্পীর কথায়, ‘‘আজকের অসহিষ্ণু সময়ে ব্রাহ্ম সমাজের উদারনীতি, সহিষ্ণুতার গুরুত্ব নতুন করে ভাবা উচিত বলে আমার মনে হয়। আদি ব্রাহ্ম সমাজ আর ব্রিস্টলে রামমোহনের সমাধির আদলে এই যে পুনর্নির্মাণ, এর এক অসম্ভব ঐতিহাসিক মূল্য থাকবে। কিছু লোক নিশ্চয়ই এই প্রয়াসে উৎসাহিত হবেন।’’ হরিনাভি সমাজে পা দিতেই মনে হল শ্বেতপাথর আর প্রাচীন কারুকাজের বাহারে নতুন করে নিঃশ্বাস নিতে শিখেছে আদি ব্রাহ্ম সমাজ। ১৮৬৭ সালে হরিনাভির দক্ষিণ প্রান্তে কেদারনাথ দে-র উদ্যোগে তাঁর জমিতেই তৈরি হয়েছিল হরিনাভি ব্রাহ্ম সমাজ। মহর্ষি দেবেন্দ্রনাথও এই মন্দিরের জন্য টাকা দিয়েছিলেন। হরিনাভির সুনীল মোদক ছোটবেলা থেকে দেখছেন সমাজকে। সমাজের স্কুলেই তাঁর প্রাথমিক শিক্ষা। বললেন, ‘‘আজ সমাজে এ রকম মন্দির তৈরি হতে দেখে খুব ভাল লাগছে। শুধুই ব্রাহ্ম সমাজ নয়, হরিনাভি অঞ্চলের সব বাসিন্দারাই এই মন্দির নিয়ে গর্ব করবে। আমার মনে হয় এতে হরিনাভির নাম আরও ছড়িয়ে পড়বে।’’